Cijene roba masovne potrošnje u Aziji ubrzano rastu
UN procjenjuje da će 10 do 42 miliona ljudi u Aziji ove godine zapasti u siromaštvo zbog rastućih cijena hrane.
Vlade ugroženim gradjanima daju pomoć u gotovini i povećavaju subvencije za gorivo i osnovne namirnice. Cijene roba masovne potrošnje u Aziji ubrzano rastu i mnogi ljudi osjećaju financijske teškoće. Ujedinjeni narodi procjenjuju da će izmedju 10 i 42 miliona ljudi u Aziji ove godine biti gurnuto u siromaštvo ili će biti spriječeni da izadju iz siromaštva zbog rastućih cijena hrane. Vlade ugroženim gradjanima daju pomoć u gotovini i povećavaju subvencije za gorivo i osnovne namirnice. Medjutim, neki analitičari kažu da te mjere, možda, neće biti dovoljne da se suprostave inflaciji. Potrošači u Aziji sve više rastežu svoje budžete u utrci sa rastućim cijenama hrane i drugih ključnih proizvoda. U Thailandu, ulični prodavači hrane kažu da im inflacija ugrožava profit. "Obično sam zaradjivao 10 hiljada bahta, oko 330 dolara. Ali sada zaradjujem 6 do 7 hiljada", kaže jedan od prodavača. Vlade u Aziji koriste subvencije i kontrolišu cijene kako bi gradjanima pomogle da se nose sa inflacijom. U Thailandu, vlada je ograničila rast goriva, a u Philippinima vlada izdvaja 11,5 miliona dolara subvencija za gorivo vozačima u javnom prevozu. Vlada u Hong Kongu je obećala da će višak u budžetu koristiti da gradjanima pomogne da se bore sa inflacijom kroz subvencije i pomoć u gotovini. Inflacija je u Hong Kongu u februaru dostigla najveći nivo u posljednjih 30 mjeseci. Connie Boland, iz Udruženja za ekonomska istraživanja u Hong Kongu kaže da te subvencije mogu pomoći ljudima sa niskim primanjima: "Ali je iznos vjerovatno premalen za bitnu promjenu." U Thailandu, neki trgovci kažu da subvencije za gorivo nisu dovoljne, tako da smanjuju ponudu. Jedan od uličnih trgovaca kaže da je smanjio broj banana u paketu kojeg je prodavao za 20 bahta, što je 65 centi, jer je gorivo skuplje. "Ono što se sada dešava jeste da je ekonomija dobra,i ljudi osjećaju da bi mogli izbjeći neka od ovih povećanja", kaže Frederico Gil Sander, iz Ureda Svjetske banke u Thailandu. On, medjutim, naglašava da kontrola cijena i subvencije nisu održivi jer na duge staze mogu previše koštati vladu i pogoršati budžetski deficit. Svjetska banka poziva da se subvencijama pomažu najsiromašniji, i Frederico Gil Sander kaže: "Najbolje što možete uraditi su ciljane subvencije. I na duge staze potrebno je da osigurate snabdjevanje, poljoprivredne proizvode, više hrane i mislim da tu ima puno potencijala." Istraživanje Svjetske banke je utvrdilo da cijene hrane rastu, ali rastu i prosječni prihodi farmera u Thailandu. "To je istina za prosječnog farmera. To nije istina za najsiromašnije ljude. Prema tome, rekao bih da trebamo biti selektivniji u raspodjeli subvencija", kaže Sander. Dok se druge Azijske zemlje nekako bore sa rastućim cijenama, analitičari kažu da bi zemlje poput Thailanda trebale profitirati od poljoprivrede i pomoći farmerima da dobiju najveći dio od rastućih cijena hrane.